Την εκτίμηση ότι το Σάββατο θα ήταν μια από τις δυσκολότερες ημέρες της φετινής αντιπυρικής περιόδου επιβεβαίωσαν οι δεκάδες πυρκαγιές τις οποίες κλήθηκε να αντιμετωπίσει η Πυροσβεστική.

Σύμφωνα με ενημέρωση του Σώματος, από τις 7 το απόγευμα της Παρασκευής μέχρι την ίδια ώρα του Σαββάτου, εκδηλώθηκαν 59 δασικές πυρκαγιές και συνολικά επιχείρησαν 459 πυροσβέστες, 204 οχήματα, δέκα ομάδες πεζοπόρων τμημάτων, εννέα αεροσκάφη, επτά ελικόπτερα και ισάριθμα PZL. Συνδρομή παρείχαν 16 υδροφόρες των Περιφερειών και των Ο.Τ.Α. ένα ελικόπτερο του Στρατού, καθώς και εθελοντικά πυροσβεστικά οχήματα. Οι περισσότερες πυρκαγιές αντιμετωπίστηκαν άμεσα, στο αρχικό τους στάδιο.

Το πρώτο σοβαρό περιστατικό σημειώθηκε στην Ελαφόνησο, όπου η πυρκαγιά ξέσπασε περίπου στις 10 το πρωί, με τις δυνάμεις της πυροσβεστικής να δίνουν μάχη με τις φλόγες και τους ισχυρούς ανέμους και να την θέτουν υπό έλεγχο αργά το απόγευμα. Για καθαρά προληπτικούς λόγους εκκενώθηκαν κάμπινγκ και ξενοδοχείο εξαιτίας της πυρκαγιάς, σύμφωνα με όσα δήλωσε στο ΑΠΕ-ΜΠΕ η αντιπεριφερειάρχης Λακωνίας Αδαμαντία Τζανετέα, η οποία ανέφερε επίσης πως απεγκλωβίστηκε σώα από σπηλιά μια γυναίκα.

Το απόγευμα ισχυρές πυροσβεστικές δυνάμεις έσπευσαν στον Μαραθώνα, όπου εκδηλώθηκε φωτιά καίγοντας κυρίως χαμηλή βλάστηση, πάνω από την πόλη και κοντά σε κατοικημένη περιοχή. Η άμεση επέμβαση του Σώματος απέτρεψε τα χειρότερα, ωστόσο στη συνέχεια ξέσπασε νέα πυρκαγιά στο κοντινό Ζούμπερι, όπου μετακινήθηκαν αρκετές δυνάμεις από το πρώτο περιστατικό.

Η φωτιά έκαψε βλάστηση εντός των κατασκηνώσεων στον Αγιο Ανδρέα. Σύμφωνα με πληροφορίες του ΣΚΑΪ, εκκενώθηκαν οι στρατιωτικές κατασκηνώσεις στην περιοχή, ενώ διεκόπη η κυκλοφορία στις οδούς Αεροπορίας και Αγίας Μαρίνας στο ύψος της Λεωφόρου Μαραθώνος.

Στην περιοχή μετέβη και ο Γενικός Γραμματέας Πολιτικής Προστασίας Νίκος Χαρδαλιάς.

Στο «κόκκινο» ο κίνδυνος την Κυριακή

Η δυσκολότερη μέρα σε ό,τι αφορά τον ακραίο κίνδυνο πυρκαγιάς θα είναι η Κυριακή, αφού σύμφωνα με τον Χάρτη Πρόβλεψης Κινδύνου Πυρκαγιάς, που εκδίδει η Γενική Γραμματεία Πολιτικής Προστασίας, προβλέπεται κατάσταση συναγερμού σε περισσότερες περιοχές από ό,τι σήμερα, ενώ ακόμα πιο πολλές είναι οι περιοχές με κατηγορία κινδύνου 4.

Ειδικότερα προβλέπεται:

Ακραίος κίνδυνος πυρκαγιάς – Κατάσταση Συναγερμού (κατηγορία κινδύνου 5) για τις εξής περιοχές:

– Περιφέρεια Αττικής (συμπεριλαμβανομένης και της νήσου Κυθήρων)

– Περιφέρεια Στερεάς Ελλάδας (ανατολική Βοιωτία, κεντρική και νότια Εύβοια)

– Περιφέρεια Πελοποννήσου (Μεσσηνία, Κορινθία, Αργολίδα, Αρκαδία, ανατολική Λακωνία)

– Περιφέρεια Δυτικής Ελλάδας (Αχαΐα, Ηλεία)

Πολύ υψηλός κίνδυνος πυρκαγιάς (κατηγορία κινδύνου 4) για τις εξής περιοχές:

– Περιφέρεια Ανατολικής Μακεδονίας και Θράκης (Έβρος, Σαμοθράκη)

– Περιφέρεια Βόρειου Αιγαίου

– Περιφέρεια Νότιου Αιγαίου (Κυκλάδες)

– Περιφέρεια Πελοποννήσου

– Περιφέρεια Στερεάς Ελλάδας (Εύβοια, Σκύρος, Βοιωτία, Φθιώτιδα, Φωκίδα)

– Περιφέρεια Δυτικής Ελλάδας

– Περιφέρεια Ιονίων Νήσων (Ζάκυνθος, Κεφαλονιά, Λευκάδα)

– Περιφέρεια Θεσσαλίας (Σποράδες)

– Περιφέρεια Ηπείρου (Πρέβεζα)

Η Γενική Γραμματεία Πολιτικής Προστασίας έχει ενημερώσει τις αρμόδιες υπηρεσιακά εμπλεκόμενες κρατικές υπηρεσίες, καθώς και τις Περιφέρειες και τους Δήμους των ανωτέρω περιοχών, ώστε να βρίσκονται σε αυξημένη ετοιμότητα πολιτικής προστασίας προκειμένου να αντιμετωπίσουν άμεσα τυχόν επεισόδια πυρκαγιών.

Παράλληλα, η Γενική Γραμματεία Πολιτικής Προστασίας συνιστά για μια ακόμα φορά στους πολίτες να είναι ιδιαίτερα προσεκτικοί και να αποφεύγουν ενέργειες στην ύπαιθρο που μπορούν να προκαλέσουν πυρκαγιά από αμέλεια, όπως το κάψιμο ξερών χόρτων και κλαδιών ή υπολειμμάτων καθαρισμού, η χρήση μηχανημάτων που προκαλούν σπινθήρες όπως δισκοπρίονα, συσκευές συγκόλλησης, η χρήση υπαίθριων ψησταριών, το κάπνισμα μελισσών, η ρίψη αναμμένων τσιγάρων, κα. Επίσης, υπενθυμίζεται ότι κατά τη διάρκεια της αντιπυρικής περιόδου απαγορεύεται η καύση των αγρών.

Σε περίπτωση που αντιληφθούν πυρκαγιά, οι πολίτες παρακαλούνται να ειδοποιήσουν αμέσως την Πυροσβεστική Υπηρεσία στον αριθμό κλήσης 199.

Για περισσότερες πληροφορίες και οδηγίες αυτοπροστασίας από τους κινδύνους των δασικών πυρκαγιών, οι πολίτες μπορούν να επισκεφθούν την ιστοσελίδα της Γενικής Γραμματείας Πολιτικής Προστασίας στην ηλεκτρονική διεύθυνση www.civilprotection.gr.